**Y BWRDD GWAITH IEUENCTID INTERim**

**Dydd Gwener, 7 Rhagfyr 2018: 10:30 – 15:30**

**Lleoliad: – Prifysgol Glyndŵr, Wrecsam**

**Agenda**

|  |  |
| --- | --- |
| **Rhif yr Eitem** | **Eitem** |
| 1 | Croeso  |
| 2 | Cofnodion a Chamau Gweithredu o’r cyfarfod diwethaf |
| 3 | Cynllun Gwaith |
| 4 | Grŵp Gorchwyl a Gorffen Rhanddeiliaid a’u Cylch GorchwylModel Arweinyddiaeth |
| 5 | Y Gymraeg – y camau nesaf |
| 6 | Cymorth i rai 18-25 oed |
| 7 | Ymgynghoriad ar y Cod Ymddygiad Proffesiynol ac Ymarfer ar gyfer rhai sy’n cofrestru |
| 8 | Diweddariad gan Lywodraeth Cymru  |
| 9 | Asesiadau Digonolrwydd Chwarae – diweddariad ar drafodaethau Keith |
| 10 | Bwrdd Prosiect Ieuenctid Newydd ar Lesiant Emosiynol ac Iechyd Meddwl  |
| 11 | Gwobr Ansawdd |
| 12 | Cyfarfodydd y Dyfodol ac Unrhyw Fater Arall |

**Yn bresennol**

|  |
| --- |
| **Yn bresennol – Aelodau** |
| **Enw** | **Rôl** |
| Keith Towler (KT)  | Cadeirydd y Bwrdd Gwaith Ieuenctid Interim  |
| Dusty Kennedy (DK)  | Arweinydd Rhaglen Genedlaethol – Rhaglen Camau Cynnar Gyda’n Gilydd, Iechyd Cyhoeddus Cymru |
| Sharon Lovell (SL) | Cyfarwyddwr Gweithredol y Gwasanaeth Eiriolaeth Ieuenctid Cenedlaethol ac Is-gadeirydd Cyngor Cymreig y Gwasanaethau Ieuenctid Gwirfoddol (CWVYS) |
| Simon Stewart (SS) | Deon y Gyfadran Gwyddorau Cymdeithasol a Bywyd ym Mhrifysgol Glyndŵr Wrecsam |
| Joanne Sims (JS) | Rheolwr Gwasanaeth Ieuenctid Blaenau Gwent |
| Efa Grufudd Jones (EGJ) | Prif Weithredwr y Ganolfan Dysgu Cymraeg Genedlaethol |
| **Yn bresennol – Llywodraeth Cymru** |
| Donna Lemin (DL) | Uwch Reolwr y Strategaeth Gwaith Ieuenctid |
| Michael Maragakis (MM)  | Uwch Reolwr Ymgysylltu ag Ieuenctid a Chynnydd |
| **Ymddiheuriadau**  |
| Eleri Thomas (ET) | Dirprwy Gomisiynydd Heddlu a Throseddu Gwent |

**Eitem 1:** Croesawodd KT aelodau’r Bwrdd a’r swyddogion i’r cyfarfod.

**Eitem 2:** Cytunodd y Bwrdd fod cofnodion y cyfarfod diwethaf yn gofnod cywir. Cafwyd adborth ar ymarferiad mapio CWVYS sydd i’w gwblhau fis Mawrth 2019. Cytunodd y Bwrdd fod gwell dealltwriaeth o gwmpas a graddfa’r ddarpariaeth gwaith ieuenctid ledled Cymru’n hanfodol. Cadarnhawyd fod cyfrif Twitter dwyieithog wedi’i greu i gyfathrebu â’r sector.

**Eitem 3:** Bu’r Bwrdd yn trafod cynnwys ffrydiau gwaith ychwanegol yn y Cynllun Gwaith: cymorth i ran 18-25 oed, darpariaeth gyffredinol yn erbyn darpariaeth wedi’i thargedu; ymgysylltiad pobl ifanc yng ngwaith y Bwrdd; ymarfer seiliedig ar dystiolaeth a datblygiad posibl fframwaith ymchwil. Dywedodd KT ei fod yn bwriadu gweld pob aelod o’r Bwrdd yn arwain ar gamau gweithredu penodol o fewn y cynllun gwaith. O ran Datblygu’r Gweithlu, bu’r Bwrdd yn trafod ETS Gareth Newton, papur ar Hyfforddi a Datblygu, a llythyr gan Gyngor y Gweithlu Addysg a oedd yn tynnu sylw at y prif ystyriaethau’n ymwneud â chofrestru gweithwyr ieuenctid.

**Eitem 4:** Bydd Llywodraeth Cymru’n defnyddio’r Bwletin Ieuenctid i alw am ddiddordeb mewn gwasanaethu ar grwpiau rhanddeiliaid os a phryd y bydd hynny’n briodol. Y bwriad yw y byddai gweithwyr gwaith ieuenctid proffesiynol a gwirfoddolwyr yn chwarae rhan allweddol yn natblygiad polisi a rhaglenni gwaith dros amser. Bydd y Bwletin hefyd yn cynnwys adran ar ‘Llais y Bwrdd’.

**Eitem 5:** Bu’r Bwrdd yn trafod e-bost a gafwyd gan Urdd Gobaith Cymru a oedd yn tynnu sylw at bwysigrwydd darparu gwasanaethau iechyd meddwl i bobl ifanc drwy gyfrwng y Gymraeg. Roedd hyn yn amlygu’r angen i wasanaethau fod ar gael ledled Cymru, ac nid yn yr ardaloedd Cymraeg traddodiadol yn y gogledd a’r gorllewin yn unig.

Cytunodd y Bwrdd y dylai llythyrau sy’n cynnwys cynigion y Grant Cymorth Ieuenctid gynnwys cyfeiriad at bwysigrwydd darpariaeth yn y Gymraeg. Argymhellodd y Bwrdd y dylid edrych ar strwythurau rhanbarthol ar gyfer darparu gwasanaethau drwy gyfrwng y Gymraeg, ac os na ellid eu darparu’n lleol, dylid gwneud y defnydd gorau o adnoddau a chyflawni arbedion maint.

**Eitem 6:** Mynegodd KT ei bryderon fod gwasanaethau ar gyfer rhai 18-25 oed yng Nghymru’n cael eu gweld fel rhai anghyson a chyfyngedig. Roedd aelodau’r Bwrdd yn cydnabod heriau’r cyfnod pontio rhwng ysgol a phrifysgol. Cafodd amryw o gynlluniau eu trafod sy’n darparu ar gyfer y grŵp oedran hwn, gan gynnwys rhieni ifanc, grwpiau cymorth LGBT a gofalwyr ifanc, ond cytunwyd eu bod yn dueddol o ganolbwyntio ar roi help mewn adegau o argyfwng. Cytunodd y Bwrdd fod angen pwyslais ar atal a chynnig cymorth i rai sy’n teimlo eu bod wedi’u hynysu’n gymdeithasol ac yn unig.

**Eitem 7:** Cafwyd amlinelliad gan KT o’i drafodaethau â Chyngor y Gweithlu Addysg a’u hymgynghoriad ar y Cod Ymarfer Proffesiynol ac Ymarfer ar gyfer rhai sy’n Cofrestru, sy’n berthnasol i bob gweithiwr ieuenctid cofrestredig a gweithwyr cymorth ieuenctid. Cytunodd y Bwrdd na fyddai’n ymateb yn ffurfiol i’r ymgynghoriad ond y gofynnid i’r Cyngor fod yn bresennol yng nghyfarfod y Bwrdd ym mis Ebrill.

**Eitem 8:** Amlinellodd MMfeini prawf cyfredol y Grant Cymorth Ieuenctid a disgrifiodd y broses a fyddai’n rhoi cyfle i awdurdodau lleol i gynnig sylwadau arnynt cyn iddynt gael eu cyhoeddi i ddibenion cynllunio. Tynnodd JS sylw at bwysigrwydd pwysleisio nad oedd cyllid iechyd meddwl ar gyfer ei ddefnyddio mewn ysgolion yn unig. Bu’r Bwrdd hefyd yn trafod pwysigrwydd casglu adborth defnyddwyr gwasanaeth.

**Eitem 9:** Cafwyd adroddiad gan KT ar ei drafodaethau â Mike Greenaway, Cyfarwyddwr Chwarae Cymru, ar Asesiadau Digonolrwydd a sut y gellid eu rhoi ar waith mewn gwaith ieuenctid. Nododd y Bwrdd hefyd yr angen i lunio llwybr ystyrlon rhwng chwarae a gwaith ieuenctid gan fod cydgyffwrdd rhwng y grwpiau oedran.

**Eitem 10:** Disgrifiodd MM ddatblygiad y Bwrdd Prosiect Ieuenctid newydd ar Lesiant Emosiynol ac Iechyd Meddwl fel rhan o’r ymagwedd ysgol gyfan tuag at iechyd meddwl a llesiant. O ran yr ymagwedd ysgol gyfan, roedd cynrychiolaeth dda ar y Bwrdd o blith mudiadau gwaith ieuenctid. Mae MM yn aelod o grŵp y swyddogion. Nododd SL y dylid cael ymagwedd ‘system gyfan’ ochr yn ochr ag ‘ymagwedd ysgol gyfan’ gan nad yw pob gwasanaeth yn cael ei redeg drwy ysgolion.

**Eitem 11:** Bu’r Bwrdd yn trafod papur ar ddyfodol y Nod Ansawdd a daeth i’r casgliad eu bod yn cefnogi parhad y cynllun mewn egwyddor. Wrth edrych i’r dyfodol, roedd angen deall beth oedd gwerth ychwanegol y Nod Ansawdd i’r sector a sut yr oedd yn helpu i wella neu gryfhau gwasanaethau. Roedd y bwrdd yn cwestiynu a ellid cael dull modiwlaidd ar gyfer mudiadau bychain iawn, ac y bydd hyn yn cael ei ystyried ymhellach gan Lywodraeth Cymru.